Atbildes uz uzdotajiem jautājumiem
Atklātā konkursā “23 profesionālās izglītības iestāžu un koledžu būvju inženiertehnisko sistēmu enerģijas patēriņa monitorēšanas sistēmas ieviešanas pakalpojumi” (ID Nr. VIAA 2024/38 ERAF)
	Jautājums
	Atbilde

	3. Pielikums Darba uzdevums
Pasūtītājam ir tiesības samazināt vai palielināt Korpusu skaitu un/vai inženiersistēmu enerģijas patēriņa datu ieguves punktu skaitu vai pakalpojuma apjomu līdz 15% no saņemto Pakalpojumu vērtības
Kā tiks kompensētas izmaksas, ja Pasūtītājs palielina vai samazina korpusu skaitu vai datu ieguves punktu skaitu par 15%?
	Samaksa par papildus datu ieguves punktu ierīkošanu (vai līgumcenas samazinājums gadījumā, ja korpusu vai datu ieguves punktu skaits tiek samazināts) tiks veikta atbilstoši Pretendenta finanšu piedāvājumā norādītajām datu punktu ierīkošanas vienas vienību cenām. Saskaņā ar iepirkuma līguma projekta 3.19.punkta nosacījumiem, gadījumā, ja Pasūtītājs pieprasa ierīkot papildus enerģijas patēriņa datu ieguves punktus vēlāk kā 2027.gada 31.decembrī, Izpildītājs un Pasūtītājs var vienoties par enerģijas patēriņa datu punkta ierīkošanas un pieslēgšanas EPM platformai vienību cenu indeksāciju, izmaksu pieaugumam pārsniedzot attiecīgā perioda inflāciju vairāk par 5%. Izmaksu pieaugumu Izpildītājam jāpamato un jāpierāda, izmantojot Centrālās statistikas pārvaldes datus par IKT pakalpojumu izmaksu kāpumu attiecīgajā periodā.

	3. Pielikums Darba uzdevums
Pasūtītājs ir tiesīgs prasīt Izpildītājam ieviest papildus EPM platformas funkcionalitāti, atsevišķi vienojoties par papildus funkcionalitātes izstrādes un ieviešanas izmaksām un termiņu.
Vai ir iespējams precizēt, kādas papildus funkcionalitātes EPM platformai būs nepieciešamas?
	Ņemot vērā pakalpojuma sniegšanas ilgstošo periodu, prasība iekļauta tādu papildus funkciju ieviešanai, kuras uz iepirkuma izsludināšanas brīdi, pirms Pasūtītājs ir sācis lietot enerģijas patēriņa monitorēšanas platformu un guvis pieredzi tās izmantošanā, Pasūtītājs nespēj paredzēt kā būtiskas vai nepieciešamas iegūto datu apstrādei un analīzei. 
Prasības iekļaušana ļauj palielināt pakalpojuma aktualitāti un atbilstību Pasūtītāja vajadzībām visā pakalpojuma sniegšanas periodā, t.sk. nodrošināt pakalpojumu pret izmaiņām būvju energoefektivitātes noteikšanas un aprēķina metodikās un normatīvos, kas var stāties spēkā pēc iepirkuma līguma noslēgšanas. 
Katrā gadījumā, Pasūtītājās un Izpildītājs atsevišķi vienojas par šādas papildus funkcionalitātes ieviešanas izmaksām un termiņiem vai, ja papildus funkcionalitātes ieviešanas izmaksas pārsniedz 15% no saņemto līguma ietvaros pakalpojumu vērtības, lemt par atteikšanos no šīs papildus funkcionalitātes ieviešanas.

	3. Pielikums Darba uzdevums
Monitorēšanas datu ieguve, uzkrāšana un piekļuve datiem nodrošināma izmantojot drošu mākoņservisu vai izdalītu šim mērķim serveri. Izpildītājs ir atbildīgs par datu drošību un aizsardzību no neautorizētas piekļuves visā pakalpojuma izpildes laikā.
Kādas konkrētas prasības jūs plānojat īstenot, lai nodrošinātu, ka monitorēšanas datu ieguve, uzkrāšana un piekļuve ir saskaņā ar ISO/IEC 27001:2022, ISO/IEC 27017:2015 un IEC 62443 standartiem, kā arī NIS 2 direktīvas prasībām, kas ir ieviestas Latvijā ar Nacionālo kiberdrošības likumu (NCL), ņemot vērā, ka Saeima to pieņēma 2024. gada 20. jūnijā?
	Pasūtītāja ieskatā enerģijas patēriņa monitorēšanas un datu uzkrāšanas EPM platformā pakalpojumu sniedzējs neatbilst Būtisku vai Svarīgu pakalpojumu sniedzēja definīcijai NIS 2 direktīvas vai NCL 20. un 21.panta izpratnē, tādējādi, nodrošinot pakalpojumu, Izpildītājam jāievēro Nacionālās kiberdrošības likuma un citu normatīvo aktu vispārējās prasības un principi, kas attiecināmas uz pretendenta sniegto mākoņservisu publiskai personai, piemēram, Izpildītājam jānodrošina uzkrāto datu aizsardzība pret trešo pušu piekļuvi t.sk. bet ne tikai, iegūto pasūtītāja datu droša uzglabāšana serveros, kas atrodas ES vai EEZ teritorijā, datu aizsardzība pret nesankcionētu piekļuvi, datu aizsardzība no šifrēšanas ar izpirkuma maksas pieprasījuma uzbrukumiem (ransomware), t.sk. veicot regulāru datu rezerves kopēšanu un drošu rezerves kopiju uzglabāšanu, lietotāju kontu piekļuves datu un paroļu droša uzglabāšana šifrētā veidā, divpakāpju autentifikācija platformas piekļuvei un iegūto datu izmantošana tikai līgumā noteiktā pakalpojuma sniegšanas vajadzībām, tāpat Izpildītājam nekavējoties, bet, piemēram, ne vēlāk kā 12h laikā darba dienās un ne vēlāk kā 24h laikā brīvdienās jāinformē Pasūtītājs par notikušiem drošības incidentiem (kiberuzbrukumi, nesankcionētas piekļuves mēģinājumi, neautorizētu personu piekļuves, izmantojot pikšķerēšanas uzbrukumu rezultātā iegūtu piekļuves profila informāciju iespējami gadījumi), kas var ietekmēt Pasūtītāja datu drošību.

	3. Pielikums Darba uzdevums
EPM platformai jānodrošina iespēju pastāvīgi reģistrēt, analizēt un prognozēt korpusu enerģijas izmantošanu
Vai nevarētu precizēt datu analizēs kritērijus?
	Enerģijas patēriņa datu analīzei Pasūtītājs darba uzdevumā definējis kritērijus datu kvalitātei (precizitātei un izšķirtspējai), datu pietiekamībai un apjomam (nepārtrauktības un vērtību nolasīšanas biežuma parametru), iegūto datu formātam. Veicamās datu analīzes iespējām šie kritēriji izraudzīti paredzot, ka minētais datu apjoms un kvalitāte ir pietiekama, lai nodrošinātu EPM platformai darba uzdevumā definēto funkcionalitāti. 
 
Datu ieguves un uzkrāšanas pirmā gada laikā, kad vēl nav pieejami vēsturiskie monitoringa dati, enerģijas patēriņa analīze veicama salīdzinot faktisko patēriņu pret patēriņa modeli, kas balstīts uz energosertifikātā aprēķinātajām vērtībām vai Pasūtītāja ievietotiem vēsturiskajiem datiem (siltumenerģijas piegādātāju rēķinos iekļautā informācija par patērētajām MWh iepriekšējos periodos, elektroenerģijas patēriņa rēķinu informācija un, ja pieejami, viedo skaitītāju datiem) vai citu Izpildītāja metodoloģisko izvēli, kas nodrošina līdzīgas prognozēšanas iespējas, vērtējot būves patēriņu kā augstāku vai zemāku par patēriņa modeļa paredzētu rādītāju un prognozēto kumulatīvo patēriņa vērtību kalendārajā gadā. Izpildītājam darba uzdevumā paredzēts 6 mēnešu periods kopš datu ieguves sākuma attiecīgajam korpusam šāda prognozes modeļa metodoloģiskajai izvēlei, matemātiskai definēšanai, validēšanai un ieviešanai. Izpildītājam jābūt spējīgam pakalpojuma izpildes laikā pēc Pasūtītāja pieprasījuma skaidrot un demonstrēt sava datu analīzes un patēriņa prognozēšanas modeļa darbības metodiku un veiktās kalkulācijas, un iegūto rezultātu validācijas metodiku.

Datu analīze veicama enerģijas patēriņa skaitlisko vērtību kontekstualizācijai, prognozējot attiecīgā korpusa kalendārā gada enerģijas patēriņu pamatojoties uz vēsturisku patēriņa modeli, ik gadu to koriģējot pret atkāpēm, kas noteiktas veicot faktiskā patēriņa datu monitorēšanu.
Izpildītājam pakalpojuma sniegšanas laikā, uzkrājot faktiskā patēriņa monitorēšanas datus, jāturpina uzlabot enerģijas patēriņa kalendārajā gadā prognozēšanas modeļa precizitāte. Faktiskā patēriņa atkāpes no prognozes atspoguļojamas kā % un MWh/gadā vērtība. 
Patēriņa analīzes mērķis ir atklāt un laicīgi informēt Pasūtītāju par neraksturīgi augstu enerģijas patēriņu, kas nav skaidrojams ar korekciju uz āra gaisa temperatūru, ļaujot nekavējoties meklēt paaugstināta patēriņa cēloņus. Pasūtītāja virsmērķis datu analīzei ir novērst nelietderīgu enerģijas patēriņu laika posmos, kad korpusos nenotiek mācību process vai neuzturas lietotāji, kā arī ieviest viedu energopārvaldību, izvirzot noteiktus energoefektivitātes rādītājus un sekojot līdzi to sasniegšanai. Enerģijas patēriņa monitorēšanas platformai jānodrošina enerģijas patēriņa rādītāju analīze pret patēriņa prognozes modeli, uzskatāmi vizualizējot vai patēriņš ir augstāks vai zemāks nekā modelētais energopārvaldības izvirzīto mērķu sasniegšanai.

	4. Pielikums Tehniskais un finanšu piedāvājums
Vai šis piedāvājums ir domāts vienam objektam vai viesiem kopā. Vai plānojas detalizētāka specifikācija, piemēram uzskaites skaits objektos, vai pretendentam pašam jāizvērtē daudzumu?
	Finanšu piedāvājumā norādāmās datu ieguves pieslēgumu ierīkošanas vienību cenas ir neatkarīgas no objekta (iepirkuma nolikumā, darba uzdevumā un iepirkuma līgumā - "korpusa") un ir spēkā visiem nolikuma pielikumā Nr.1 "Korpusu saraksts" norādītajiem objektiem (korpusiem). Pasūtītāja rīcībā nav detalizētas katra korpusa datu punktu specifikācijas. Līguma izpildes sākuma posmā, Pretendents veic Pasūtītāja objektu (korpusu) apsekošanu Pielikumā Nr.2 norādītajā prioritārā secībā, saskaņā ar darba uzdevumu katrai Profesionālai izglītības iestādei izstrādā monitorēšanas datu ieguves shēmu, norādot datu ieguvei nepieciešamos risinājumus un to skaitu.  

	4. Pielikums Tehniskais un finanšu piedāvājums
1. Vai nevarētu detalizētāk paskaidrot šo punktu:

Mēs piedāvājam sniegt atklātā konkursa “23 profesionālās izglītības iestāžu un koledžu būvju inženiertehnisko sistēmu enerģijas patēriņa monitorēšanas sistēmas ieviešanas pakalpojumi” (id.Nr. VIAA 2024/38 ERAF) ietvaros minēto 23 profesionālo izglītības iestāžu un koledžu būvju inženiertehnisko sistēmu enerģijas patēriņa monitorēšanas sistēmas ieviešanas Pakalpojumu saskaņā ar atklātā konkursa nolikumā, Darba uzdevumā un citos atklātā konkursa pielikumos ietvertajiem nosacījumiem par šādu cenu (Piedāvājumu vērtēšanai tiks ņemta vērā piedāvātā kopējā cena par visu komplektu, bet līguma izpildes gaitā tiks ņemtas vērā norādīto pakalpojumu vienību cenas):

Vai varat precizēt, kā tiks vērtētas piedāvātās pakalpojumu vienību cenas līguma izpildes gaitā atklātā konkursa “23 profesionālās izglītības iestāžu un koledžu būvju inženiertehnisko sistēmu enerģijas patēriņa monitorēšanas sistēmas ieviešanas pakalpojumi” (id.Nr. VIAA 2024/38 ERAF) ietvaros?
	Pakalpojuma izmaksas visā līguma izpildes laikā veidos gan katra korpusa enerģijas patēriņa monitorēšanai nepieciešamo datu punktu ierīkošanas un pieslēgšanas izmaksas, gan ikmēneša samaksa par visu Enerģijas patēriņa monitorēšanas platformai pieslēgto korpusu datu ieguvi, uzkrāšanu un apstrādi EPM platformā.
Ņemot vērā, ka Pasūtītāja rīcībā pirms pakalpojuma ieviešanas nav precīzas informācijas par visu PII korpusu enerģijas patēriņa monitorēšanai nepieciešamo datu punktu skaitu, Pretendentu piedāvājumi tiek salīdzināti pamatojoties uz vienību cenām, tās piemērojot piedāvājumu salīdzināšanas komplektam - arbitrāri izvēlētam un finanšu piedāvājuma formā norādītam viena teorētiska korpusa enerģijas patēriņa monitorēšanas datu punktu ierīkošanas, pieslēgšanas, uzturēšanas un enerģijas patēriņa monitorēšanas platformas nodrošināšanas etalonkomplektam. 

Par saimnieciski izdevīgāko piedāvājumu tiks atzīts Pretendenta piedāvājums ar zemāko finanšu piedāvājumā norādītā komplekta cenu.




